Vrae en Antwoorde | Die Pretoria Spookbus Toerproduksie
Normale en opgevoede teater-etiket is van toepassing tydens die storievertellings. Indien jy dit nie verstaan nie maar eerder wil fuif en partytjie hou, is hierdie aand nie vir jou nie. Dronk en luiddrugtige persone sal die vertellings glad nie waardeer nie, die uitstappie vervelig vind en daarom ook onwelkom voel. Daarom akkomodeer ons ook nie sosiale groepe, funksies of blokbesprekings (soos bv. vir korporatiewe-, spanbou-, verjaarsdag- of klubuitstappies) nie.
Ons roep nie geeste op of jag spoke nie. Dit is onnodig, want die geesteswêreld is permanent om ons teenwoordig en openlik vir almal om te ervaar wie hulle daarvoor ontvanklik maak. Diegene vind gereeld orbs- en ander bonatuurlike verskynsels op die foto’s wat hulle geneem het, of kry koue rillings op ander plekke. Maar dit bly uiteraard die fenomeen se eie keuse of hulle hul teenwoordigheid wil wys al dan nie.
Voordat jy bespreek, maak seker jy weet wat die aanbieding behels sodat jy nie jou geld sal mors nie. Kaartjieverkope is nie ons prioriteit nie; veel eerder gaste wat almal die aand sal geniet.
Hoe bly ek op hoogte van toekomstige datums?
Ons besoek nie ritse drinkplekke of restaurante om die tyd te verwyl nie, want die aand is reeds vol gepak met talle klassieke spookverhale en geskiedkundige vertellings. Hierdie aanbieding is nie ‘n “partytjiebus” nie. Dit is dan ook logies dat geen koelsakke met wegneem-etes of drank saam geneem mag word nie. Daar is wel ‘n klein snoepie op die bus beskikbaar met koeldrank, water en chips om die innerlike te versterk.
Hierdie uitstappie is nie ‘n tradisionele “toer” met die doel om “plekke en geboue te besoek” nie.
Dit is ‘n teater-op-wiele aanbieding waar die klem op die storievertellings val. Hierdie storievertellings geskied wel op verskillende plekke: op die bus asook van die bus af.
Om egter voor die tyd te wil weet watter stories vertel word en waar elkeen afspeel, is om soos vir ‘n regisseur van ‘n teaterstuk te vra wat is die drama se storielyn en hoe lyk die verhoogdekor. Dit sal jou uiteindelike belewenis daarvan totaal vernietig.
Die program kan wel effens van uitstappie tot uitstappie verskil.
Die Pretoria Spookbus loop weer op 16 Maart 2019 (Bespreek nou) deur die donker strate van die Jakarandastad, opsoek na al daardie legendariese stories wat in die stad en sy ou geboue afspeel. Stories van mense wat vanslewe hier gewoon en gewerk het, maar waarvan sommiges vergeet het om te vertrek. Spookstories. Inligting oor die bonatuurlike. ‘n Multi-media geskiedkundige uitstappie. Foto’s van orbse en ander vreemde verskynsels.